รัฐบาลไทย-ข่าวทำเนียบรัฐบาล-รมว.พม. ชื่นชมหญิงสาวพิการ ถูกพ่อแม่ทิ้งตั้งแต่เด็ก แต่สู้ชีวิตสามารถจบการศึกษาปริญญาตรี ที่ จ.ปทุมธานี
วันพุธที่ 4 ตุลาคม 2560
รมว.พม. ชื่นชมหญิงสาวพิการ ถูกพ่อแม่ทิ้งตั้งแต่เด็ก แต่สู้ชีวิตสามารถจบการศึกษาปริญญาตรี ที่ จ.ปทุมธานี
รมว.พม. ชื่นชมหญิงสาวพิการ ถูกพ่อแม่ทิ้งตั้งแต่เด็ก แต่สู้ชีวิตสามารถจบการศึกษาปริญญาตรี ที่ จ.ปทุมธานี และเด็กชายพิการวัย 9 ขวบ สู้ชีวิต มีความสามารถใช้เท้าวาดรูปได้อย่างสวยงาม ที่ จ.นครราชสีมา
วันนี้ (4 ต.ค. 60) เวลา 07.45 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่าพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ครั้งที่ 727/2557-2560 เพื่อรับทราบปัญหาทางสังคมต่างๆ ที่เกิดขึ้นในแต่ละวัน และร่วมหาแนวทางการแก้ไขปัญหาและการป้องกันปัญหาดังกล่าว โดยมีผู้บริหารและผู้แทนจากหน่วยงานในกระทรวงฯ เข้าร่วมประชุม ณ ห้องประชุมชั้น 8 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
พลตํารวจเอก อดุลย์กล่าวว่า จากกรณีหญิงสาวพิการวัย 23 ปี ที่ป่วยเป็นโรคกระดูกกระดูกเปราะ ซึ่งถูกแม่แท้ๆ พยายามทําแท้งแต่ไม่ประสบความสําเร็จ โดยพ่อและแม่ได้ทอดทิ้งไปตั้งแต่แรกเกิด แต่สู้ชีวิต ตั้งใจศึกษาเล่าเรียนจนจบปริญญาตรี ที่จังหวัดปทุมธานี และกรณีเด็กชายวัย 9 ขวบ ที่พิการแขน ขาลีบ อาศัยอยู่กับญาติแก่ชราเพียงลําพัง แต่สู้ชีวิต ได้ไปฝึกเรียนวิชาศิลปะจากครูจิตอาสา จนสามารถใช้เท้าวาดรูปและระบายสีได้อย่างสวยงาม โดยหวังจะใช้ความสามารถที่มีมาเป็นวิชาเลี้ยงชีพหารายได้ในอนาคต ที่อําเภอวังน้ําเขียว จังหวัดนครราชสีมา นั้น ตนขอชื่นชมผู้พิการทั้ง 2 คน ที่มีความขยันหมั่นเพียร กตัญญู มีความตั้งใจช่วยเหลือครอบครัว โดยไม่ย่อท้อต่อความยากลําบาก และประสบความสําเร็จในชีวิต นับว่าเป็นตัวอย่างที่ดีของเด็ก เยาวชน และคนพิการ ทั้งนี้ ตนได้กําชับให้พัฒนาสังคมและความมั่นคงของมนุษย์ (พมจ.) ทั้ง 2 จังหวัด ได้แก่ พมจ.ปทุมธานี และ พมจ.นครราชสีมา พร้อมหน่วยงานที่เกี่ยวข้องในพื้นที่ เร่งลงพื้นที่เพื่อตรวจสอบข้อเท็จจริง และประเมินทางสังคมของครอบครัวดังกล่าว เพื่อให้การช่วยเหลือในเบื้องต้นตามภารกิจด้านเด็ก และคนพิการของกระทรวง พม. พร้อมมอบสิ่งของเครื่องใช้ที่จําเป็น และอุปกรณ์การศึกษา อีกทั้ง ประสานหน่วยงานที่เกี่ยวข้องในพื้นที่ช่วยเหลือดูแลในเรื่องการการศึกษาของเด็กชายดังกล่าวในระยะยาว รวมทั้ง ให้ความช่วยเหลือและคําแนะนําในเรื่องสวัสดิการสังคมตามความเหมาะสม อาทิ การให้คําแนะนําปรึกษาแก่ครอบครัวของเด็กชาย และหญิงสาวในเรื่องการส่งเสริมการประกอบอาชีพ เพื่อสร้างรายได้ที่เพียงพอและมั่นคงในระยะยาวต่อไป
พลตํารวจเอก อดุลย์กล่าวเพิ่มเติมว่า สําหรับกรณีหญิงที่ร่างกายไม่แข็งแรง มีโรคประจําตัวหลายโรครุมเร้า ต้องรับภาระเพียงลําพังเลี้ยงดูลูกชายวัย 28 ปี ที่มีความพิการทางสมองตั้งแต่กําเนิด อีกทั้งมีหลายโรครุมเร้า อาทิ โรคลมชัก ภาวะหัวใจล้มเหลว นิ่วในถุงน้ําดี และกระเพาะอาหารเป็นแผล จนร่างกายผอมซูบ ซึ่งมีน้ําหนักตัวเพียง 15 กิโลกรัม และจําเป็นต้องใช้ออกซิเจนช่วยในการหายใจตลอดเวลา ครอบครัวมีฐานะยากจน ไม่มีเงินเพียงพอค่าใช้จ่ายในการรักษาพยาบาล ที่อําเภอป่าซาง จังหวัดลําพูน นั้น ตนได้กําชับให้พัฒนาสังคมและความมั่นคงของมนุษย์จังหวัดลําพูน (พมจ.ลําพูน) พร้อมหน่วยงานที่เกี่ยวข้องในพื้นที่ เร่งลงพื้นที่เพื่อตรวจสอบข้อเท็จจริง และประเมินทางสังคมของครอบครัวดังกล่าว เพื่อให้การช่วยเหลือในเบื้องต้นตามภารกิจด้านคนพิการของกระทรวง พม. พร้อมมอบสิ่งของเครื่องใช้ที่จําเป็น อีกทั้ง ประสานหน่วยงานที่เกี่ยวข้องในพื้นที่ช่วยเหลือดูแลในเรื่องการรักษาพยาบาลของผู้ป่วยทั้งหมดอย่างใกล้ชิด รวมถึงการให้คําปรึกษาแก่ครอบครัวในเรื่องสวัสดิการทางสังคม เพื่อขอรับสิทธิตามกฎหมายตามความเหมาะสม และการส่งเสริมการประกอบอาชีพให้แก่หญิงดังกล่าว เพื่อสร้างรายได้ที่เพียงพอและมั่นคงสําหรับครอบครัวในระยะยาวต่อไป